CELEX: 62014TN0704
Language: da
Date: 2014-10-03 00:00:00
Title: Sag T-704/14: Sag anlagt den 3. oktober 2014 — Marine Harvest mod Kommissionen

17.11.2014   
            
            
               DA
            
            
               Den Europæiske Unions Tidende
            
            
               C 409/61
            
         Sag anlagt den 3. oktober 2014 — Marine Harvest mod Kommissionen
   (Sag T-704/14)
   2014/C 409/82
   Processprog: engelsk
   
      Parter
   
   
      Sagsøger: Marine Harvest ASA (Bergen, Norge) (ved R. Subiotto, QC)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens afgørelse af 23. juli 2014 i sag KOMP/M.7184 — Marine Harvest mod Morpol (Art. 14, stk. 2, proc.), annulleres.
            
         
               —
            
            
               Subsidiært annulleres de bøder, Marine Harvest er blevet pålagt ved afgørelsen.
            
         
               —
            
            
               Mere subsidiært nedsættes de bøder, Marine Harvest er blevet pålagt ved afgørelsen, væsentligt.
            
         
               —
            
            
               Kommissionen tilpligtes under alle omstændigheder at betale Marine Harvests retlige samt andre omkostninger og udgifter i forbindelse med sagen, og der træffes bestemmelse om enhver anden foranstaltning, som Retten måtte finde passende.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fem anbringender.
   
               1.
            
            
               Første anbringende om, at afgørelsen er behæftet med retlige og faktiske fejl, idet det deri fastslås, at Marine Harvest skulle have anmeldt sin erhvervelse af en andel på 48,5 % i Morpol i december 2012 (herefter »december 2012-erhvervelsen«) i henhold til Rådets forordning (EF) nr. 139/2004 og skulle have afstået fra at erhverve ejendomsretten til en aktiepost på 48,5 % i Morpol, før selskabet fik godkendt denne del af den samlede transaktion, hvorved afgørelsen tilsidesatte, at december 2012-erhvervelsen og det efterfølgende offentlige overtagelsestilbud, som efter december 2012-erhvervelsen var påkrævet under de norske regler om offentlige overtagelser, og som Marine Harvest altid havde til hensigt at afgive snarest muligt for at opnå fuld kontrol med Morpol, havde karakter af en samlet transaktion, og tilsidesatte anvendeligheden af artikel 7, stk. 2, i Rådets forordning (EF) nr. 139/2004 derpå.
            
         
               2.
            
            
               Andet anbringende om, at afgørelsen er behæftet med retlige og faktiske fejl, idet det deri fastslås, at Marine Harvest handlede uagtsomt ved ikke at anmelde december 2012-erhvervelsen og afstå fra at erhverve ejendomsretten til aktieposten på 48,5 % i Morpol, før selskabet fik godkendt denne del af den samlede transaktion, hvorved der ikke tages hensyn til, at Marine Harvest hverken objektivt eller subjektivt med rimelighed kunne have forudset, at 2012-erhvervelsen og det efterfølgende offentlige overtagelsestilbud ikke var omfattet af anvendelsesområdet for artikel 7, stk. 2, i Rådets forordning (EF) nr. 139/2004.
            
         
               3.
            
            
               Tredje anbringende om, at afgørelsen tilsidesætter princippet om, at ingen bør straffes to gange for den samme overtrædelse, idet Marine Harvest pålægges bøder for (i) at undlade at anmelde december 2012-erhvervelsen, før (ii) den gennemføres ved erhvervelsen af ejendomsretten til aktieposten på 48,5 % i Morpol.
            
         
               4.
            
            
               Fjerde anbringende om, subsidiært, at bødepålæggelsen i afgørelsen tilsidesætter principperne om retssikkerhed, »nullum crimen, nulla poena sine lege« og ligebehandling på grund af de nye faktiske og retlige spørgsmål i sagen og Kommissionens nylige behandling af en sammenlignelig sag, hvor den ikke (i) indledte en undersøgelse, (ii) nåede en endelig og bindende konklusion vedrørende anvendelsesområdet for artikel 7, stk. 1, og artikel 7, stk. 3, i Rådets forordning (EF) nr. 139/2004 eller (iii) pålagde en bøde.
            
         
               5.
            
            
               Femte anbringende om, mere subsidiært, at afgørelsen indeholder åbenbare retlige og faktiske fejl og savner begrundelse for fastsættelsen af bødeniveauerne i denne sag, fordi den (i) ikke forklarer hvorledes bøderne er blevet beregnet, (ii) understreger de påståede overtrædelsers grovhed med henvisning til faktorer, der ikke understøtter den, (iii) lader overtrædelsens varighed omfatte perioder, som den udelukkede i andre sager på det fejlagtige grundlag, at Marine Harvest var utilstrækkeligt imødekommende i perioden før anmeldelsen, (iv) fastsætter bøderne på et niveau, der er uforholdsmæssigt i forhold til den påståede overtrædelses varighed og grovhed og de formål, der tilsigtes opnået, og (v) undlader at tage formildende omstændigheder i betragtning, herunder den transparente og samarbejdsprægede fusionskontrolproces, fraværet af relevante fortilfælde og undskyldelige fejl, da den påståede overtrædelse blev begået.